**Fra:** Arne Jensen
**Sendt:** tirsdag 24. mars 2020 15:09
**Til:** Rolfheim-Bye, Christina (Christina.Rolfheim.Bye@fhi.no) <christina.rolfheim.bye@fhi.no>; Trine.Melgard@helsedir.no
**Kopi:** Elin Floberghagen <elin.floberghagen@presse.no>; Dag Idar Tryggestad <dag.idar.tryggestad@nj.no>; Kristine Foss <kristine.foss@presse.no>; Reidun Kjelling Nybø <rkn@nored.no>
**Emne:** Vedr overføring av presseorienteringer

Folkehelseinstituttet ved kommunikasjonsdirektør Christina Lill Rolfheim-Bye

Helsedirektoratet ved kommunikasjonsdirektør Trine Melgard

Vedr overføring av presseorienteringer

 I dag, tirsdag 24. mars ble det holdt en presseorientering i Helsedirektoratets lokaler i Vitaminveien  i Oslo.  Orienteringen gjaldt en ny risikorapport som skulle presenteres i forbindelse med en pressekonferansen kl 16.00, og det var sperrefrist på denne til dette tidspunktet.

Utfordringen i forbindelse med orienteringen kl 14.00 var at det ikke var lagt opp til noen form for streaming eller annen overføring av denne utenfor. Det gjorde det i praksis umulig for redaksjoner utenfor det sentrale østlandsområdet å gjøre seg nytte av orienteringen. Det mener vi er svært uheldig. Dertil kommer det paradoksale i at i en tid hvor det legges stor vekt på å holde avstand og å unngå samlinger av mennesker, så har de fremste myndigheter i kampen mot epidemien et informasjonsopplegg som forutsetter personlig, fysisk oppmøte innendørs.

Vi håper imidlertid at det for fremtidige orienteringer vil bli sørget for at disse planmessig streames eller på annen måte gjøres tilgjengelig for journalister som ikke er fysisk tilstede i det lokalet hvor orienteringen holdes. Det vil gi likebehandling av ulike medier i en situasjon hvor informasjonsbehovet er nærmest umettelig, og samtidig innebære en avvikling i tråd med de prinsippene FHI og Helsedirektoratet selv forfekter i sine råd til befolkningen.

Med vennlig hilsen

Arne Jensen

generalsekretær

Norsk Redaktørforening

Dag Idar Tryggestad

nestleder

Norsk Journalistlag

Elin Floberghagen

generalsekretær

Norsk Presseforbund